text: Horsens studeres fra alle vinkler
  06 september 2011 kl. 12.11
  Horsens bliver ivrigt studeret fra alle vinkler af embedsmænd fra centraladministrationen i København. De skal nemlig optræde som hjemmevante værter, når Danmark overtager formandskabet i EU i første halvår af næste år.
  I dag fik 30-40 ansatte i ni ministerier den store rundtur i byen. De besøgte blandt andet teatret og museer.
  Udenrigsministeriets folk har tidligere været på studiebesøg i byen.
  Under Danmarks formandskab kommer halvdelen af arrangementerne til at foregå i Horsens.
  De første tre måneder foregår i Bella Centret i København. De sidste tre måneder, april, maj og juni, henlægges til Forum Horsens.
  Hotel Opus har i samarbejde med Forum Horsens vundet Udenrigsministeriets udbud om afholdelse af konferencer og møder.
  Horsens Kommune ønsker i fremtiden at satse mere på erhvervsturisme i konkurrence med Aarhus og København, så svendeprøven skal bestås, når flere tusind embedsmænd og politikere fra hele EU gæster byen.
  